
Császári ünnepek. Rítusok, politikum és az utazó királyság intézménye az egyházi ünnepekhez kötődően Merseburgi Thietmar krónikája alapján

Dolgozatom témája a szász dinasztiabeli uralkodók ünnepeinek bemutatása, amelyet Merseburgi Thietmar krónikája alapján készítettem el. Kutatásom célja az egyházi ünnepekhez kapcsolódó események vizsgálatán túl a kora középkori ünnepi rítusoknak és az ünnepeknek az utazó királyság hétköznapjaira gyakorolt hatásának a megfigyelése. Ezt a kérdéskört a három nagy egyházi ünnephez (Karácsony, Húsvét és Pünkösd) és a szentek ünnepeihez kötődően vizsgálom. Természetesen a koronázás is, mint politikai jelentőségű ünnep a császári ünnepek fontos elemét képezte, azonban dolgozatomban a temetési szertartásokhoz hasonlóan csak az egyházi ünnepekkel kapcsolatba hozható koronázási szertartásokkal foglalkozom.

Elemzésem alapján megfigyelhető, hogy politikai és egyházpolitikai szempontból is fontos események zajlottak le; a koronázások és a temetés mellett zsinatok, udvari és fejedelmi gyűlések, szövetségkötések, bíráskodási és beiktatási ügyek kapcsolódtak az ünnepekhez. Továbbá a krónikában az uralkodó politikai szerepvállalása mellett más példákat is találunk bizonyos rítusok meglétére, mint az esti körmenet és az ajándékozás.

Az ünnepi tartózkodási helyszínekkel kapcsolatban találunk arra is példát, hogy az ünnepekkor Pfalzok, püspöki székhelyek és kolostorok szintén rendelkezésre álltak. Ehhez kötődően is megfigyelhető, hogy a szász dinasztia korában épített, főként Szászország területén található Pfalzok közül több is (pl. Magdeburg, Quedlinburg, Merseburg, Pöhlde, Allstedt) kiemelkedő szerepet játszott a politikában. Ugyanakkor az uralkodók Karoling-kori Pfalzokat is igénybe vettek.

A királyok mozgása alapján megállapítható, hogy előre meghatározott útitervet készítettek, hiszen adott esetben a közelgő ünnep nagy távolságok megtételére kényszerítette az uralkodókat. Továbbá megfigyelhető, hogy a tavaszi és a kora nyári (Virágvasárnap, Húsvét, imanapok, Pünkösd), valamint a karácsonyi ünnepek (Karácsony és Vízkereszt) bizonyos mértékben felgyorsították a helyszínek egymásutániságát.



